L'Agència Valenciana de Turisme i l'Ajuntament de Sagunt reforcen el seu patrimoni hebreu vinculat al turisme cultural i educatiu
21 de febrer 2018

​ ![](/media/330jlfos/61c_reunioturisme.jpg)  

L'Agència Valenciana de Turisme i l'Ajuntament de Sagunt desenvoluparan nous productes turístics vinculats al turisme cultural i educatiu per a promocionar el patrimoni jueu de la ciutat. En la reunió mantinguda entre l'alcalde de Sagunt, Quico Fernández, i el secretari autonòmic de Turisme, Francesc Colomer, han participat el vicepresident de la Cámara de Comerç i Indústria Espanya-Israel, Walter Wasercier, i l'experta en projectes de difusió i accions didàctiques vinculades al turisme cultural, Sara Juchnowich.

Com ha manifestat l'alcalde de Sagunt, Quico Fernández, “**la idea és promocionar el patrimoni jueu per a un turisme no solament educatiu i promoure visites a la nostra ciutat com a principal representant del patrimoni hebreu de la Comunitat Valenciana**”. Este projecte no és únicament local, sinó que es pretén expandir a la resta del territori de l'estat espanyol, però com ha remarcat Fernández, els impulsors d'esta iniciativa volen que siga Sagunt “**el referent i la primera experiència en este sentit**”.

Fernández ha agraït l'esforç i la col·laboració que l'Agència Valenciana de Turisme té amb Sagunt i amb la promoció del turisme ja que “**és una part fonamental de la nostra economia**”. En paraules de l'alcalde, Sagunt té una tradició molt consolidada en el turisme escolar, vinculada a l'educació que se centra en la Domus Baebia, “**però pensem que esta és una altra oportunitat on també hem de fomentar els valors de tolerància i respecte amb una comunitat que durant molts segles va patir intolerància i falta de respecte en la història d'Europa**”.

L'alcalde ha manifestat que aquest projecte no té un caràcter religiós ni proselitista, sinó cultural, educatiu i turístic i espera que tinga una repercussió en el creixement de visitants no solament escolars, sinó del públic en general. En este sentit, Fernández ha recordat que la Generalitat Valenciana i la Diputació de València van promoure el passat any vols directes des d'Israel  per a atraure “**este tipus de turisme que és molt interessant perquè té un gran poder adquisitiu i perquè té una incidència en la recuperació del patrimoni, tan important ara per a nosaltres que estem en el procés d'integrar a Sagunt en la xarxa de jueries**”.

El secretari autonòmic de Turisme, Francesc Colomer, ha declarat que des de Turisme “**col·laborarem amb l’Ajuntament de Sagunt, a través del conveni que tenim amb el municipi, per a impulsar el turisme cultural**”. A més, s'ha compromés a iniciar accions de formació a través dels centres de turisme centrades en este mercat i en este col·lectiu, “**amb la possibilitat d'oferir formació específica per a guies sobre història i patrimoni hebreu**”.

*   [](http://www.facebook.com/sharer.php?u=https://aytosagunto.es/va/actualitat/l-agencia-valenciana-de-turisme-i-l-ajuntament-de-sagunt-reforcen-el-seu-patrimoni-hebreu-vinculat-al-turisme-cultural-i-educatiu/ "Facebook")
*   [](http://twitter.com/share?url=https://aytosagunto.es/va/actualitat/l-agencia-valenciana-de-turisme-i-l-ajuntament-de-sagunt-reforcen-el-seu-patrimoni-hebreu-vinculat-al-turisme-cultural-i-educatiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-agencia-valenciana-de-turisme-i-l-ajuntament-de-sagunt-reforcen-el-seu-patrimoni-hebreu-vinculat-al-turisme-cultural-i-educatiu/ "Linked In")
*   [](mailto:?body=https://aytosagunto.es/va/actualitat/l-agencia-valenciana-de-turisme-i-l-ajuntament-de-sagunt-reforcen-el-seu-patrimoni-hebreu-vinculat-al-turisme-cultural-i-educatiu/)